1. ปัจจัยความเสี่ยง

1.1 การขาดแคลนโครงการก่อสร้างใหม่ๆ

ปัจจุบันบริษัทฯ มีลูกค้ารายใหญ่คือหน่วยงานต่าง ๆ จากภาครัฐบาล เช่น กรมทางหลวง,
การรถไฟแห่งประเทศไทย, การท่าเรือแห่งประเทศไทย,
การรถไฟฟ้าขนส่งมวลชนแห่งประเทศไทย เป็นต้น ซึ่งบริษัทฯ
มีรายได้ที่รับจากหน่วยงานเหล่านี้คิดเป็นสัดส่วนมากกว่าร้อยละ 70
ของรายได้จากการให้บริการก่อสร้างทั้งหมดของบริษัทฯ ที่ผ่านมาบริษัทฯ
มีความสัมพันธ์ที่ดีกับลูกค้าจากภาครัฐบาลมาโดยตลอด และเนื่องจากบริษัทฯ
มีสัดส่วนทางการตลาดมากที่สุดในบรรดาบริษัทรับเหมาก่อสร้างที่จดทะเบียนอยู่ในตลาดหลักทรัพย์ฯ
หากพิจารณาจากรายได้ บริษัทฯ จึงมีแนวโน้มเหนือคู่แข่งที่จะได้รับงานก่อสร้างใหม่ ๆ
อย่างต่อเนื่อง แต่อย่างไรก็ดี
การตัดลดงบประมาณค่าใช้จ่ายของรัฐบาลมีผลให้ปริมาณโครงการก่อสร้างใหม่ ๆ ลดลงไปมาก
ซึ่งอาจจะมีผลกระทบต่อการดำเนินงานของบริษัทฯ

1.2 การลดลงของกำไรจากการให้บริการก่อสร้าง

ปัจจุบันนี้ในอุตสาหกรรมก่อสร้างมีการแข่งขันอย่างรุนแรงเพื่อให้ได้รับงานก่อสร้าง
ทั้งนี้เนื่องจากการตัดลดงบประมาณค่าใช้จ่ายของรัฐบาล
ดังนั้นเพื่อความอยู่รอดของบริษัทรับเหมาก่อสร้าง
จึงต้องลดราคาค่าก่อสร้างลงเพื่อให้ชนะการประมูลก่อสร้าง
ประกอบกับเนื่องจากความผันแปรของราคาวัสดุก่อสร้าง ค่าแรง และต้นทุนทางการเงินที่ไม่แน่นอน
ถึงแม้ว่าในบางโครงการบริษัทรับเหมาก่อสร้างจะได้รับการชดเชยค่าใช้จ่ายที่เกิดจากความผันแปรของราคาต้นทุนก่อสร้าง
ดังนั้นการบริหารงานอย่างเป็นระบบและการควบคุมต้นทุนค่าวัสดุก่อสร้างอย่างใกล้ชิดเป็นมาตรการที่บริษัทฯ
ดำเนินการอยู่เพื่อที่จะช่วยลดผลกระทบจากความเสี่ยงเหล่านี้ได้

1.3 การชำระเงินค่างานโดยผู้ว่าจ้างทั้งภาคเอกชนและภาครัฐบาล

ปัจจัยนี้มีผลกระทบต่อสภาพคล่องทางการเงินของบริษัทฯ กล่าวคือระดับเงินทุนหมุนเวียนของบริษัทฯ
ลดลง นอกจากนี้ความล่าช้าของการชำระค่างานทำให้บริษัทฯ
มีความยากลำบากในการประมาณการงบกระแสเงินสด
และอาจต้องมีการกู้ยืมเงินจากสถาบันการเงินเพิ่มเติมอีก
แต่อย่างไรก็ดีในส่วนของภาครัฐบาลการจ่ายเงินของหน่วยงานราชการบางแห่งมีการเลื่อนชำระเนื่องจากข้อจำกัดด้านงบประมาณจากรัฐบาล
ซึ่งจะมีผลกระทบต่อสภาพคล่องของบริษัทฯ บ้าง แต่ในที่สุดบริษัทฯ
คาดว่าจะได้รับชำระเงินค่างานก่อสร้างทั้งหมด
ในส่วนของภาคเอกชนมีความแน่นอนในการจ่ายเงินน้อยกว่าภาครัฐบาล

1.4 ความเข้มงวดในการให้สินเชื่อของธนาคารและสถาบันการเงินในประเทศ

ปัจจัยที่สำคัญอย่างหนึ่งในการดำเนินงานก่อสร้างของบริษัทรับเหมาก่อสร้างได้อย่างต่อเนื่องโดยไม่ติดขัดนั้นคือบริษัทฯ
ต้องได้รับวงเงินสนับสนุนทางการเงินจากธนาคารและสถาบันการเงินในประเทศ
การที่ไม่สามารถได้รับการสนับสนุนทางการเงินได้อย่างเพียงพอ
ไม่ว่าจะเป็นการให้เงินกู้เพื่อใช้เป็นเงินทุนหมุนเวียน
สำหรับโครงการก่อสร้างหรือการออกหนังสือค้ำประกันเงินค่างานล่วงหน้าและหนังสือค้ำประกันสัญญาก่อสร้างได้ตามความต้องการของตลาด
จะมีผลกระทบต่อการดำเนินงานก่อสร้างของบริษัทฯ เป็นอย่างมากในด้านสภาพคล่องทางการเงิน
และการปฏิบัติตามสัญญาก่อสร้างในเรื่องการออกหนังสือค้ำประกัน

1.5 ความผันผวนของอัตราแลกเปลี่ยน

ปัจจัยนี้จะมีผลต่อรายได้จากค่างาน ซึ่งจ่ายเป็นสกุลเงินตราต่างประเทศ และต้นทุนของวัสดุก่อสร้าง
โดยเฉพาะอย่างยิ่งวัสดุอุปกรณ์ที่ต้องนำเข้าจากต่างประเทศ
ดังนั้นเพื่อลดความเสี่ยงของการผันผวนของอัตราแลกเปลี่ยน บริษัทฯ
จึงพยายามที่จะใช้รายได้ที่ได้เป็นสกุลเงินตราต่างประเทศมาชำระต้นทุนวัสดุก่อสร้าง
ที่ต้องจ่ายเป็นเงินตราต่างประเทศ

1.6 การปรับโครงสร้างหนี้

เจ้าหนี้ที่แปลงหนี้เป็นทุนตามแผนฟื้นฟูกิจการ
จะไม่มีสิทธิในการออกเสียงลงคะแนนตลอดระยะเวลาที่บริษัทฯ ดำเนินการตามแผนฟื้นฟู
เนื่องจากอำนาจในการบริหารกิจการของบริษัทฯ จะเป็นของผู้บริหารแผนคือบริษัท ไอทีดี
แพลนเนอร์ จำกัด

บริษัทฯ อยู่ระหว่างการดำเนินการตามแผนฟื้นฟูกิจการของบริษัทฯ ซึ่งบริษัทฯ
จะสามารถขอยกเลิกการฟื้นฟูกิจการได้ก็ต่อเมื่อ บริษัทฯ ได้ปฏิบัติตามแผนบรรลุผลสำเร็จแล้ว

1.7 การด้อยค่าของสินทรัพย์

จากผลกระทบทางวิกฤติเศรษฐกิจที่ผ่านมา ทำให้สังหาริมทรัพย์และ
อสังหาริมทรัพย์โดยเฉพาะหุ้นและที่ดิน มีราคาตลาดและ/หรือราคาประเมินของกรมที่ดินผันผวนมาก
ซึ่งอาจมีผลกระทบต่องบการเงินของบริษัทฯ แม้ว่าตามมาตรฐานการบัญชีในปัจจุบัน
จะได้กำหนดให้มีการตั้งสำรองจากการด้อยค่าของสินทรัพย์ของบริษัทฯ
และบริษัทย่อยในงบการเงินไว้แล้ว

1.8 เสถียรภาพทางเศรษฐกิจ และการเมืองในต่างประเทศ

เนื่องจากในปัจจุบัน บริษัทฯ มีการขยายงานและการลงทุนในประเทศเพื่อนบ้าน
ในแถบภูมิภาคเอเซีย เช่น ประเทศไต้หวัน, สาธารณรัฐฟิลิปปินส์, ประเทศอินเดีย, ประเทศพม่า,
ประเทศอินโดนีเซีย และประเทศบังคลาเทศ เป็นต้น ดังนั้น
การผันผวนในเสถียรภาพทางเศรษฐกิจและการเมืองในประเทศเหล่านี้
อาจจะมีผลกระทบต่อการดำเนินงานและเงินลงทุนในต่างประเทศของบริษัทฯ ได้